Sachent tuit cilz qui verront ces lettres que la paix de Jeham, conte de Bourgoingne et de Chalon, et de Villaume de Vianne est faite en ceste memoire, que li devantdiz cuens a reconu ledit Villaume de Vianne à homme lige de tel chasement come li pere Villaume fut hons le conte Estevenon, nommeement dou fié de Mascon et de Maanois où Biauregart siet ou territoire, et Villaumes li ai creu son fié de Virechastel et doné et guerpi permaigneblement Seint-Agne, tel droit con il i avoit, et de cest fié li cuens de Chalon promet Villaume, come bon sire à son homme, que il li iert aidant et consoillant et maintenant de plait et de guerre, droit façant et droit prenant; et per cestu escort doit estre tenue Ia paix de Villame et de Ysabel, la contesse de Vianne, si com il est contenus en lour chartres; et pertant sont appaisies toutes les discordes dou conte de Chalon et de Villaume de Vianne. Et est assavoir que Turons et Burons sont dou fié de Maanois, et par ceste pais est cheuz Pymont et la mote de Lons permaigneblement. Et pour ce que ce soit ferme chose et estauble, [je Villaumes] de Vianne ay seellé ceste chartre de mon seel. Et ce fut fait en l’an de l’incarnation Nostre Signor millenie ducentenie trente et septenie, ou mois de may.